હું તો મુંબઈમાં ઉછેરેલી એટલે પહેલાં તો ખબર નહોતી પડતી પણ સમજ વિકસતા મુંબઈના રસ્તા પર આંબા ને તેના પર મ્હોર જોતાં આંખ શીખી ગઈ. જોયાં વિના આંબાના મ્હોર તમારા હૃદયને સ્પર્શે એવું તો મુંબઈમાં શક્ય જ ન બને. શહેરમાં તો આંબાને પણ ખીલ્યાનો આનંદ નહીં મળતો હોય કદાચ. ખેર, પણ મુંબઈમાં પણ વસંતનું આગમન રંગેચંગે થાય છે. સંવેદનશીલ વ્યક્તિ હોય તેને રંગોની છોળ અડ્યા વિના ન રહે. બાકી દરરોજ એસી ગાડીમાં પસાર થઈ જાઓ કે આંખ મોબાઈલ ઉપર ચોંટાડીને દોડાદોડ પસાર થઈ જાઓ તો પણ ખીલેલા વૃક્ષો નજરે નહીં ચઢે. હા સુગંધ તો પ્રદૂષિત હવાને કારણે હૈયાને ન અડે પણ માર્ચથી મેના અંત સુધી મુંબઈના રસ્તાઓ રંગબેરંગી ફૂલોથી છવાઈ જાય છે. કોયલનો પંચમ સ્વર સૂરજના પહેલાં કિરણો સાથે વસંતના ગીતો ગાઈને તમારું ધ્યાન ખેંચે છે. પણ એસી ચાલુ કરીને સૂતાં મહાનગરવાસીને વૃક્ષ તરફ જોવાની ફુરસદ નથી કે ન તો વસંતને માણવાની ઉત્કંઠા કે ન તો કોયલનો સ્વર હૃદયને ભેદે છે. વસંતના આગમનથી જ આછા વાયોલટ અને સફેદ રંગના ફુલો ધરાવતાં કાંચનારના વૃક્ષની શોભા અનેરી હોય છે. આ ફુલોની સુગંધ ખૂબ જ મીઠી અને મંદ હોય છે. ફેબ્રુઆરીથી છેક એપ્રિલ ને ક્યાંક તો મે સુધી કાંચનાર પર અઢળક ફુલો ખીલે છે. કાંચનાર ગુજરાતમાં ખૂબ જ જોવા મળે છે ખાસ કરીને સૌરાષ્ટ્રમાં તેની ઓળખ મને થઈ હતી.